وتی چمّاں ترا، شومان کُرتگ
 تو چوش پرچا وتا، نادان کُرتگ
بزانئے کس اِدءَ دائم نہ مانیت
 پہ چے گرانیں تب ئے ارزان کُرتگ
نزانت باریں کجام کرن ءِ میاراِنت
 بہشت ئی دٗوزہ ءِِ دیمپان کُرتگ
نپے چَہ آزمان ءَ لوٹگ ءَ اِنت
 زیان ءِ جمبراں ساچان کُرتگ
تپاوت زندمان ءِ بہر بوتیں
 غماں ھرکس اِدءَ یک جان کُرتگ
بہ گر کشک ءَ منی اُمر ءِ روان ءَ
 جہان ءِ ھاکم ءَ پرمان کُرتگ
شپ ءِ جاہ گپتگیں گونڈیں چراگاں
 من ءَ تاں اُمرے ءَ ھیران کُرتگ
تو راجیؔ ھرکدءَ اندیم لکھ ئے
 ترا اندیمی ءَ تالان کُرتگ